
Előterjesztés
a Közgyűlés részére
Tisztelt Közgyűlés!
A Fővárosi Közgyűlés 2390/2011. számú (08.31.) Főv. Kgy. határozatával elfogadta a BKK Budapesti Közlekedési Központ Zártkörűen Működő Részvénytársaság (a továbbiakban BKK) által a 4-es metró Móricz Zsigmond körtéri állomás építéséhez kapcsolódó felszínrendezésére – a körtér forgalomtechnikai rendezésére – a 1642/2011. számú (06.08.) Főv. Kgy. határozat alapján készített vizsgálati anyagot és kimondta, hogy „műszaki, valamint közlekedéspolitikai szempontból az előterjesztésben szereplő „B1” változatot tartja kedvezőbbnek.” Mivel a BKK vizsgálati anyaga megállapította, hogy a 4-es metró Móricz Zsigmond körtéri állomása felszínrendezési munkáinak engedélyes tervek szerint történő befejezése („0” változat), azaz a Móricz Zsigmond körtér 14-16. szám előtti szakasz személygépjármű forgalomnak való visszaadása – tekintettel annak közlekedési, környezeti és egyéb hatásaira – szakmailag nem javasolt, ezért a 2391/2011. számú (08.31.) Főv. Kgy. határozat a körtér felszínrendezési munkáit felfüggesztette. Ugyanakkor a Móricz Zsigmond körtér forgalmi rendjének felülvizsgálatától független Váli utcai burkolási munkák a BKV Zrt. DBR Metró Projekt Igazgatóság (a továbbiakban DBR) kezdeményezésére a BKK egyetértésével folytatódtak.
Tekintettel arra, hogy a BKK által meghatározott felszínrendezési változatok különböző jogi-, pénzügyi és ütemezési hatásokat jelentettek, ezért a 2392/2011. számú (08.31.) Főv. Kgy. határozat „felkérte a főpolgármestert, hogy – a Budapesti Közlekedési Központ Zrt. és a BKV Zrt. DBR Metró Projekt Igazgatóság feladat- és hatáskörébe tartozó kérdések vonatkozásában e cégek közreműködésével – végeztesse el az „A” és a „B1” változatok megvalósításához szükséges előkészítő munkát, különösen a módosítás jogi-, pénzügyi és ütemezési hatásaira vonatkozó vizsgálatokat, a vizsgálat eredményeként kidolgozott részletes javaslatot pedig terjessze a Fővárosi Közgyűlés elé.”
A BKK és a DBR a felszínrendezési munkákkal megbízott Swietelsky Magyarország Kft. (a továbbiakban Vállalkozó) bevonásával elvégezte az „A” és „B1” változatok előkészítő munkáit és megvizsgálta a határozatban megadott szempontokat. A vizsgálatok az említett változatok hatásainak értékelésén túl javaslatokat fogalmaz meg a Móricz Zsigmond körtér korábban (2002-ben) elkészült mészkőburkolat cseréjére vonatkozóan is. A körtér területének körülbelül felén megépült mészkőburkolat cseréje azért szükséges, mert az elmúlt rövid idő alatt a választott burkolóanyagon az időjárási körülmények miatt töredezések jelentkeztek, tisztítása is problémás volt, valamint téli időszakban fokozott balesetveszélyt jelentett. A vizsgálati anyagnak ugyanakkor nem volt tárgya a Móricz Zsigmond körtéri metróállomás felszíni kijárati épületének vizsgálata.
A DBR által készített vizsgálati anyag jelen előterjesztés 1. sz. mellékletét képezi. A vizsgálati anyagot a BKV Zrt. 2011. október 26-i Igazgatósági ülésén elfogadta.
A vizsgálati anyag a DBR és a BKK kezdeményezésére a Vállalkozóval illetve a KIKSZ Közlekedésfejlesztési Zrt.-vel (a továbbiakban KIKSZ) való egyeztetések, továbbá a Vállalkozó által elkészített költségbecslés és ütemterv alapján „A” és „B1” változat megvalósulása esetében mutatja be az egyes változatok ütemezési és pénzügyi hatásait, valamint megállapításokat tesz a felmerülő költségek elszámolhatóságáról és finanszírozásának lehetőségéről.
A változatok közül az „A” változat a korábbi – 2011. augusztusi – előterjesztéshez képest pontosításra került: mivel abban a személygépjárművek behajtásának korlátozása jelzőtábla kihelyezésével és kamerás ellenőrzéssel oldható meg, valamint a közösségi közlekedési átszálló kapcsolatok javítása érdekében a 6-os villamos viszonylat felöli járdát célszerű szintben összeépíteni a megállóperonnal. „B1” változatra több alváltozat elemzése is megtörtént, amelyből a BKK a „B1/4-1” jelű változatot javasolja megvalósításra (a továbbiakban „B1” változat alatt ezt az alváltozatot értjük). Ezen változatban a Móricz Zsigmond körtér 14-16. szám előtti útpályája a gyalogos szintig felemelésre kerül, az engedélyes terv szerinti buszmegálló öblök megszűnnek és a buszmegállókban „kiemelkedő-süllyedő” szegély kerül kiépítésre. A 6-os villamos végállomásánál az „A” változatban is szereplő módon a villamos felöli járda szintben összeépül a megállóperonnal. A tér burkolására is több burkolóanyag alternatíva került bemutatásra. A BKK ezen alternatívák közül a lefolytatott egyeztetések alapján a Pastella térkővel való megvalósítást javasolja.
A BKK 2011. november 10-én és 2011. december 8-án, lakossági fórumon vett részt, valamint a kerületi főépítésszel is külön egyeztetett az elkészült vizsgálatokról. A Móricz Zsigmond körtér forgalmi rendjének felülvizsgálata során felmerült igények alapján a BKK javasolja, hogy:
· a kiválasztott változat tervezése során a kerület és az érintett helyi lakosság legyen bevonva, így a lakosainak behajtási illetve rövid idejű parkolási igénye, valamint a helyi üzletek rakodási, szállítási igénye legyen figyelembe véve;
· az engedélyezési eljárás folyamán, amennyiben a kivitelezési munkálatok lehetővé teszik, úgy a 33-as autóbusz viszonylat vizsgált szakaszon (Móricz Zsigmond körtér 14-16. sz. előtti szakasz) való átközlekedésére legyen lehetőség, amely üzemeltetési és közlekedésszervezési szempontból célszerű lenne.
Továbbá a BKK javasolja, hogy a kerületi városközpont közlekedési rendszere a 4-es metró megvalósításával összhangban széleskörűen kerüljön megvizsgálásra, kiemelten kezelve a kerületi városközpont forgalmi rendjét, azon belül is a Karinthy Frigyes út torlódásai mérséklésének, valamint a Móricz Zsigmond körtér környékében található jelentős forgalommal terhelt mellékutcák (pl. Fadrusz utca, Bercsényi utca, Eszék utca stb.) forgalomcsillapításának lehetőségét.


A DBR által készített vizsgálati anyag alapján a változatok összefoglaló értékelését az 1. táblázat tartalmazza.
1. táblázat: A Móricz Zsigmond körtéri közlekedési rend lehetséges kialakításainak értékelése
(„A” és „B1” változat)
	Szempontok
	"A" változat
	"B1" változat

	Leírás
	Forgalomcsillapított kialakítás.
Fehérvári út felől egy sávon, csak a Karinthy F. út felé biztosított a szgk. behajtás. 6-os villamos felöli járda szintben összeépül a megállóperonnal.
	Gyalogos-kerékpáros zóna kialakítása. A Fehérvári út felől a személygépkocsi áthaladás megszűnik, a Körtéren a Váli utca és a 6-os villamos végállomása között díszburkolattal ellátott gyalogoszóna létesül.

	Biztosított kapcsolatok
	Szgk. behajtás északról
	Van
	Van

	
	Szgk. behajtás délről
	Csak a Karinthy F. út felé
	Nincs

	
	Autóbusz behajtás
	Van
	Van, a korlátozás az autóbusz járatokat nem érinti

	
	Kerékpáros átvezetés
	Van (kerékpársáv)
	Van (gyalogos-kerékpáros zóna)

	Következmények
	Tervmódosítás
	Szükséges

	
	Engedély-módosítás
	Szükséges

	
	Pénzügyi következmény
	110 millió Ft*
	160 millió Ft*

	
	Ütemezési következmény
	kb. 12 hónap késleltetés*

	Előnyök
	A tér járműforgalmi terhelése csökken.
A kerékpárosok átvezetése kedvezőbbé válik.
	Kerületközponti funkció biztosítható, lényegesen javulnak a gyalogos és kerékpáros kapcsolatok. Élhető városi tér, találkozási pont jön létre a közlekedési kapcsolatok megtartása mellett.

	Hátrányok
	Kerületközponti funkciók nem teljesülnek,
gyalogos kapcsolatok nem javulnak.
	Költségesebb megoldás.


* = DRB Metró Projekt Igazgatóság tájékoztatása alapján (lásd 1. melléklet)


A vizsgált változatok pénzügyi következményeinek részletesebb bemutatása a 2. táblázatban található.
2. táblázat: A Móricz Zsigmond körtéri felszínrendezés pénzügyi következményeinek összefoglalása a Vállalkozó által összeállított költségbecslés alapján („A” és „B1” változat)
	
	„A” változat
	„B1” változat

	Meglévő mészkőburkolat cseréje és további burkolási munkák miatt felmerülő költségek

	Munkadíj
	Bontási költség
	8,9 millió forint

	
	Új burkolat építése
	40,5 millió forint

	Anyagköltség (Pastella térkő)
	38,9 millió forint

	Elmaradó mészkőburkolat költsége
	-83,6 millió forint

	Összesen
	4,7 millió forint

	Javasolt változtatások miatt felmerülő költségek

	Építési engedélymódosítás
(eng. és kiv. tervkészítés, engedélyeztetés)
	10 millió forint
	10 millió forint

	Bontási költség
	-
	0,85 millió forint

	Útépítés (felépítmények: gránit szegély, betonelemes járdaburkolat, térkő)
	1,25 millió forint
	46,65 millió forint

	Forgalomtechnika 
(burkolati jelek, jelzőtáblák, forgalomfigyelő kamerák kiépítése)
	19,8 millió forint
	21,85 millió forint

	Összesen
	31,05 millió forint
	79,35 millió forint

	További felmerülő költségek

	Vállalkozó által készített költségbecslés és ütemezés költsége
	2,56 millió forint

	Vállalkozó hosszan tartó követelése az állásidő miatt
	napi kb. 200 ezer forint;
1 év alatt kb. 73 millió forint

	Összesen
	kb. 75 millió forint

	Főösszesítő (nettó összeg)
	110,75 forint
	159,90 millió forint


A lehetséges megoldási változatok („A” és „B”) előzetesen becsült pénzügyi hatása 110-160 millió forint, amelyek a lefolytatott egyeztetések és a műszaki tartalom pontosításának köszönhetően az előzetes – 2011 augusztusi – becsléseknél lényegesen kisebb költségből valósíthatók meg. A Vállalkozó és a DBR becslése alapján bármely változat megvalósítása körülbelül 11-12 hónapot vesz igénybe, amelyből 5-6 hónap a tervezés és engedélyeztetés, valamint 6 hónap a kivitelezés időszükséglete. Az előzetes becslések alapján a felszínrendezés legkorábban 2012 év végére valósulhat meg.
Az állásidő miatt felmerülő költségek becslése a szerződésekből levezethető maximális kalkulált érték. A valós költség további egyeztetések alapján alakul majd ki, amely árszakértői vélemény alapján és a legszigorúbb bírálatot követően kerül elfogadásra.
A DBR vizsgálati anyaga alapján az engedélyes tervek módosítása, valamint a módosított műszaki tartalom szerinti kivitelezési munkák előkészítése a Vállalkozó szerződése (Co-07 tender), valamint a hatályos jogszabályok figyelembevételével történhet meg. 
A BKK álláspontja szerint a 2. táblázatban bemutatott „Javasolt változtatások miatt felmerülő költségek” változattól függően 30-80 millió forintos többletköltsége, valamint az ehhez kapcsolódó „További felmerülő költségek” körülbelül 75 millió forintos költsége azért merül fel, mert a projekt érvényben lévő engedélyes tervei elkészítésének időpontját követően a közlekedési szokások részben a gazdasági válság, részben a drasztikusan növekvő üzemanyagárak, részben a környezeti problémák felismeréséből eredő szemléletváltás miatt jelentősen megváltoztak. A forgalmi rend felülvizsgálata során az engedélyes tervek alapkoncepciójában nem történt változás, csupán a műszaki tartalom hozzáigazításra került a megváltozott közlekedési szokások által okozott hatásokhoz. Így az eredetileg tervezett funkciókat megvalósító, a projekt hatékonyságát, a közlekedésbiztonságot javító módosításokról van szó, amelyek által még hangsúlyosabban jelennek meg az Európai Közösségek Bizottsága CCI No. 2008HU161PR003 számú határozatának 1. melléklet 3.1 pontjában megfogalmazott – a következőkben bemutatott – projekt főcélok:
· „A közösségi közlekedés versenyképességének növelése – de legalábbis fenntartása – az autós közlekedési móddal szemben.
· A szolgáltatási színvonal, az elérhetőség és a közösségi közlekedés vonzerejének növelése elsősorban a jelenlegi gépkocsi-használók vonzásának érdekében.
· Lakóövezetek újjáélesztése, a lakóövezetekből a gazdasági gócpontokba való eljutás könnyítése, felszíni városrendezés és környezetbarát közlekedési módok használatának előmozdítása.
· A projekt megvalósítása olyan módon, hogy az egy budapesti fenntartható közösségi közlekedésfejlesztési stratégiába illeszkedve a jobb közlekedési összeköttetés magasabb szolgáltatási színvonal mellett a felszíni parkolási lehetőségek csökkentésével és egyéb az autósokat hátrányosan érintő intézkedésekkel is párosuljon.”
A tárgyban hozott korábbi közgyűlési döntések, a jelen előterjesztés mellékletében található vizsgálati anyag és a lefolytatott egyeztetések alapján a BKK a „B1” változatot (a vizsgálati anyagban szereplő B1/4-1 alváltozatot) javasolja megvalósításra. Továbbá javasoljuk a Móricz Zsigmond körtéren a térkő burkolat minőségében és kőkiosztásában a csatlakozó utcák és térrészek térburkolatához illeszkedő kialakítását. A BKK, ezért, valamint a további többletköltségek elkerülése érdekében a Vállalkozó által bemutatott alternatívák közül a visszafogott eleganciájú, méret és színválaszték kombinációs lehetőségét biztosító Semmelrock Pastella térkővel való burkolást javasolja.


A „B1” változat megvalósításának előnyei:
· a Móricz Zsigmond körtér a forgalomcsillapítás nyomán élhetőbb kialakítású lesz, kerületközponti funkciói előtérbe kerülnek;
· a hosszú távú fővárosi és kerületi városfejlesztési stratégiai célokhoz illeszkedő térrendezés valósul meg;
· megvalósul a körtér kerékpáros átjárhatósága és lényegesen javulnak gyalogos kapcsolatai, közösségi találkozóhely szerepe felértékelődik;
· a „B1” változatban a közösségi közlekedés átszálló kapcsolatai az utasok számára a korábbiakhoz képest kedvezőbbek, és akadálymentesek lesznek 
· a kialakítás megfelelően biztosítja a helyi kiszolgáló funkciókat (pl. áruszállítás);
· a 4-es metró főcéljaival összhangban van és a projekt célindikátorainak teljesülését egyértelműen segíti.
A felszínrendezés lezárása és a körtér forgalomnak való átadása érdekében a szakmailag támogatott és a 4-es metró célindikátorainak teljesülését segítő „B1” változat szerinti módosítás mielőbbi megvalósítása szükséges (2. a) és 3. határozati javaslatok). Amennyiben a módosításból többlet forrásigény keletkezik, úgy azt a „4-es metró Etele téri felszíni kijáratának kialakításhoz kapcsolódó kisajátítási kiadások fedezete” költségvetési soron lévő maradványkeretből javaslom fedezni.
A BKK javaslatától eltérően a Móricz Zsigmond körtér felszínrendezési munkáinak az eredeti, építési engedéllyel rendelkező tervek szerinti folytatására is van lehetőség (2. b) határozati javaslat), azonban e javaslat elfogadása esetén a várható következmények az alábbiak:
· A Móricz Zsigmond körtér forgalomcsillapítása nem valósul meg, így a Bartók Béla út előtti járműosztályozóban – a Karinthy Frigyes út becsatlakozásánál – a jelenleginél nagyobb torlódások valószínűsíthetőek.
· A körtér délkeleti részén nem érvényesülnek a gyalogos és kerékpáros szempontok, valamint forgalombiztonsági szempontból kedvezőtlen térrendezési megoldás kerül kialakításra, amely nem illeszkedik a fővárosi és kerületi városfejlesztési stratégiai célokhoz.
Továbbá az eredeti tervhez való visszatérés a kerületi és civil egyeztetéseken a Főváros képviseletében eljáró BKK által eddig képviselt állásponttal ellenkező döntés.
Kérem a Tisztelt Közgyűlést,hogy a bemutatott szempontok mérlegelése után a „B1” változat megvalósítását támogató határozati javaslatok elfogadására.
Határozati javaslat


A Fővárosi Közgyűlés úgy dönt, hogy:



A) változat

hatályon kívül helyezi  a Fővárosi Közgyűlés 2391/2011. (08.31.) számú határozatát, amely a Móricz Zsigmond körtér felszínrendezési munkálatainak felfüggesztéséről rendelkezik, továbbá alapítói jogkörében eljárva a gazdasági társaságokról szóló 2006.évi IV. tv. 22 § (5) bekezdése alapján utasítja a BKV Zrt. vezérigazgatóját, hogy intézkedjen a 4-es metró Móricz Zsigmond körtéri állomás építéséhez kapcsolódó felszínrendezési munkák folytatására az eredeti, építési engedéllyel rendelkező tervek szerint.


határidő:	azonnal
felelős: 	Főpolgármester		vagy


B) változat

1)
elfogadja az 1. sz. melléklet szerinti tartalommal a „Móricz Zsigmond körtér forgalomtechnikai rendezése” című részletes vizsgálati anyagot és a javaslatban szereplő „B1” változat megvalósítását támogatja. Ennek érdekében alapítói jogkörében eljárva a gazdasági társaságokról szóló 2006.évi IV. tv. 22 § (5) bekezdése alapján utasítja a BKV Zrt. vezérigazgatóját, hogy intézkedjen a 4-es metró Móricz Zsigmond körtéri állomás építéséhez kapcsolódó felszínrendezési munkák előkészítésének folytatásáról a hatályos jogszabályoknak megfelelően, az előterjesztés szerinti „B1” változat szerint.


határidő:	azonnal
felelős: 	Főpolgármester	




2)
felkéri a főpolgármestert, hogy az előterjesztés szerinti „B1” változat megvalósításának finanszírozására vonatkozó javaslatát jóváhagyásra terjessze be a Fővárosi Közgyűlés elé.

határidő:	2012. évi költségvetés elfogadását követő közgyűlés
felelős: 	Főpolgármester



3)
felkéri a Főpolgármestert, hogy a 4-es metró megvalósításával összhangban, széleskörűen vizsgáltassa meg Budapest főváros XI. kerület (Újbuda) városközpontjának közlekedési rendszerét és e vizsgálat alapján tegyen javaslatot a kerület közlekedési rendszerének fejlesztésére, különös tekintettel az alacsonyabb rendű utak forgalomcsillapításának lehetőségére.

határidő:	2012. november 30.
felelős: 	Főpolgármester





.




Határozathozatal módja: Egyszerű szavazattöbbség.






Budapest, 2012. január …..
	[bookmark: OLE_LINK1][bookmark: OLE_LINK2]Hutiray Gyula
[bookmark: OLE_LINK3][bookmark: OLE_LINK4]főpolgármester-helyettes



	Láttam:

	Sárádi Kálmánné dr.
főjegyző











mellékletek:
A DBR Metró Projekt Igazgatóság „A Móricz Zsigmond körtér felszínrendezése” című részletes vizsgálati anyaga










[bookmark: OLE_LINK5][bookmark: OLE_LINK6]1052 Budapest, Városház utca 9-11. | levélcím: 1840 Budapest | telefon: +36 1 327-1717 | fax: +36 1 327 1783
	
8 / 9
9 / 9
image1.png




